乘黄,比二子。凡马,公自喻。末恐客死于夔,不见两家子孙也。 遣怀 杜甫 昔我游宋中,惟梁孝王都。 名今陈留亚,剧则贝魏俱。 邑中九万家,高栋照通衢。 舟车半天下,主客多欢娱。 白刃雠不义,黄金倾有无。 杀人红尘里,报答在斯须。 忆与高李辈,论交入酒垆。 两公壮藻思,得我色敷腴。 气酣登吹台,怀古视平芜。 芒砀云一去,雁鹜空相呼。 先帝正好武,寰海未凋枯。 猛将收西域,长戟破林胡。 百万攻一城,献捷不云输。 组练弃如泥,尺土负百夫。 拓境功未已,元和辞大炉。 乱离朋友尽,合沓岁月徂。 吾衰将焉托,存殁再呜呼。 萧条益堪愧,独在天一隅。 乘黄已去矣,凡马徒区区。 不复见颜鲍,系舟卧荆巫。 临餐吐更食,常恐违抚孤。